GUVERNUL ROMÂNIEI



**HOTĂRÂRE**

**privind aprobarea decertificării definitive a unor cheltuieli aferente anului contabil 2021-2022, pentru proiectele finanțate prin Programul Operațional Capital Uman**

Având în vedere scrisoarea Comisiei Europene - DG Employment, Social Affairs and Inclusion/ Regional and Urban Policy, nr. Ares(2023) 3066262- 02/05/2023, referitoare la aplicarea unei corecții financiare extrapolate în vederea reducerii ratei totale de eroare sub pragul de materialitate a erorilor de 2% pentru conturile aferente exercițiului contabil 2021-2022 privind Programul operațional Capital Uman,

În temeiul art. 108 din Constituția României, republicată, al art. 571 alin. (5) lit. b) din Ordonanța de urgență a Guvernului nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, aprobată cu modificări și completări prin Legea nr. 142/2012, cu modificările și completările ulterioare, al Regulamentului (UE) 2021/1060 al Parlamentului European si al Consiliului din 24 iunie 2021 de stabilire a dispozițiilor comune privind Fondul european de dezvoltare regională, Fondul social european Plus, Fondul de coeziune, Fondul pentru o tranziție justă și Fondul european pentru afaceri maritime, pescuit și acvacultură și de stabilire a normelor financiare aplicabile acestor fonduri, precum și Fondului pentru azil, migrație și integrare, Fondului pentru securitate internă și Instrumentului de sprijin financiar pentru managementul frontierelor și politica de vize si al Regulamentului delegat (UE) 2023/67 al Comisiei din 20 octombrie 2022 de completare a Regulamentului (UE) 2021/1060 al Parlamentului European și al Consiliului prin stabilirea metodologiilor de eșantionare standardizate, gata de utilizare, și a modalităților pentru acoperirea uneia sau a mai multor perioade de programare.

**Guvernul României adoptă prezenta hotărâre.**

**Art. 1** - Se aprobă decertificarea definitivă a sumei de **41.046.521,95** euro aferentă unor cheltuieli efectuate în cadrul proiectelor finanțate prin Programul Operațional Capital Uman, pentru exercițiul contabil 2021-2022, reprezentând contravaloarea corecției financiare extrapolate aplicată la totalul cheltuielilor eligibile, astfel încât rata totală de eroare reziduală să fie redusă sub pragul de materialitate a erorilor de 2%.

**Art. 2** - Se autorizează Autoritatea de Certificare și Plată din cadrul Ministerului Finanțelor să efectueze decertificarea definitivă prevăzută la art.1, prin reducerea din sumele care vor fi incluse în următoarele aplicații de plată , a sumei de **41.046.521,95** euro, după cum urmează:

a) 10.478.648,32 euro valoare eligibilă/ 10.478.648,32 euro contribuție publică pentru axa prioritară 2 regiuni mai puțin dezvoltate;

b) 5.974.374,45 euro valoare eligibilă/ 5.974.374,45 euro contribuție publică pentru axa prioritară 3 regiuni mai dezvoltate;

c) 23.531.223,75 euro valoare eligibilă/23.531.223,75 euro contribuție publică pentru axa prioritară 4 regiuni mai dezvoltate;

d) 1.062.275,43 euro valoare eligibilă/ 1.062.275,43 euro contribuție publică pentru axa prioritară 7 regiuni mai dezvoltate.

**Art. 3** - În termen de 5 zile de la intrarea în vigoare a prezentei hotărâri, Ministerul Investițiilor și Proiectelor Europene prin Autoritatea de Management pentru Programul Operațional Capital Uman notifică serviciile Comisiei Europene despre acceptarea de către autoritățile române a aprobării decertificării definitive a sumei prevăzute la art. 1.

**PRIM-MINISTRU  
ION – MARCEL CIOLACU**